khistorydata/jeongjo-sjw-relations huggingface dataset:
정조 10년 · 강
遣御史金啓洛。慰諭江村失火民人。
정조 10년 · 목
漢城府啓言。卽接西部都事柳烶。 奉事鄭可容牒報。則部屬甕里中契閑良金奉顯家。二十九日未時。自烟箇失火。煙熖漲天故。兩部官自阿峴役處。率役軍急走救火。風勢甚烈。延及下契。二更僅得撲滅。所燒家舍。多至三百四十七戶。人物幸免致傷。聞甚驚駭。爲先馳啓。敎曰。昨日之事。今始登聞。事極稽忽。卿則推考。○敎曰。昔河內失火。燒千餘家。漢武使汲黯。持節往視之。黯還曰。謹以便宜。發倉賑貸。漢帝嘉之。夫黯一使臣。猶能不負其職。矧乎爲人上者。寧使一夫一婦。失其所哉。昨日甕幕之火。延及數百戶。自朝至夜。煙熖亘空。重以乍旱之餘。驟風連吹。鬱攸所過。蔀屋偏受。詩所云燎之方揚。寧或滅之者。政謂此也。所可幸者。火然於淸晝。不至傷人。而要之蕩析厥居。則灼若觀火矣。一夫之失所。尙有若已推之歎。況數百之家。計其老壯弱丁。又不啻數十百人者乎。煨壁荒墟。何以葺理。弊褐糲飯。何以經紀。無衣無食。又無以入此室處。如是而雖免顚連。得乎。且予念爾等。燋頭爛額。啼呼於江岸沙堤之上。想像光景。如在目中。又況被燒之家。軍校居多云。隨駕將士。雖令該營。趁卽解送。恐無以及時措置。慘憐之情。有倍他民。嗚呼江民。予所存恤者。年前別遣衣繡之臣。詢問爾等疾苦。而伊後無別般實惠之及爾等者。懷保之念。常所憧憧。今爾等。以不虞之災。相率而入焚蕩之中。夫頒火禁火。卽王政之所先。而使爾等至此。職由予一人有咎。及躬慚恧。無以爲諭。然未能救之於未焚之前。亦豈仍恝而不之恤乎。且遇災恤民。京外宜無間然。而外邑則凡有水火之災。有恒定恤典焉。有別給米包焉。軍布則停免。里徭則蠲減。而五部無是例。此誠厚遠而薄邇。以予爲爾等之心。有例無例。何足較計。召見大臣備堂賑堂。另詢賙恤之策。特倣外邑恤典之例。使卽倍數擧行。坊役限三年除免。軍校則自外營別施恤典。方以校理金啓洛。 慰諭御史差下。馳往慰問。更以結構營產之方。勅令悉心措處後復命。從此至繡衣復命。無非予宵旰耿耿之時。爾等處在輦轂。捨此焉往。須各扶老携幼。少須酉忍住。各安厥居。辦復舊業。回蹕之路。先遣宣傳官慰諭。又使近臣。含綸往宣。爾等明聽之。如有所欲陳之事。無大無小。其悉附奏。庸體予念爾等至意。使御史召集失火民人。詳細曉諭。轉往八江。仍爲詢瘼以來。○該府又啓言。西部假官訓鍊習讀金光鉉。代直本部則。昨於甕幕失火。所當救大報府。況臣府郞廳。以急速往救之意分付。而終不動念。本府兩實官。旣爲躬往火所。則事當急先馳報。而今日早食時。始爲報來。亦不無稽緩之失。今方推治下屬。而光鉉。卽令兵曹嚴加科治。敎以。令兵判嚴棍懲礪。○因右捕廳西部民家失火禁盜單子。敎曰。昨日未時失火形止。今日始爲登聞。寧有如許事理。卿則從重推考。該校令兵判決棍。此後刑止。卽爲登聞。俾無遲滞之弊。○兵曹啓言。甕里失火人中軍卒之類。自各其軍門着意顧助事。旣承筵敎。禁軍七人。標下軍一名處。各木一匹。空石二十立。自臣曺題給。○禁衛營啓言。 甕里失火。本營騎士四人。京標下軍二名。各本綿一匹。空石十立題給。○御營廳啓言。甕里失火。本廳騎士一人。京標下軍八名。 楊花牙兵十二名。待年軍三名。各木綿一匹。空石十立分給。○訓鍊都監啓言。甕里失火。軍兵五十六名處。各布子一匹。空石十立分給。○守禦廳啓言。 甕里失火人。標下軍一名。 木綿一匹。空石十立助給。
정조 10년 · 강
吏曹判書金履素上疏辭職。賜例批。
정조 10년 · 강
重推吏曹判書金履素。
정조 10년 · 목
敎曰。駐蹕牌招。五違召命。今於承批之後。又復違牌。且其疏辭。處義無所據。領相以此亦已請推。事體所在。豈可更事違傲。吏曹判書金履素牌不進傳旨勿施。更爲牌招。嚴飭開政。
정조 10년 · 강
遞兩司違牌人及校理李勉兢。
정조 10년 · 목
雜科會試。監臺不可不備員。勉兢有實故故也。仍命未差之代。今日政差出。
정조 10년 · 강
下上言六十度于政院。使各房抄啓。
정조 10년 · 강
命海西應資老人。今日政下批。
정조 10년 · 목
因黃海監司嚴思晚。朝官年八十。士庶年九十以上抄出狀聞。敎以。老人加資。今日政下批。又敎曰。觀此海伯狀聞。 平山折衝申命參。 松禾良人姜二男等二人。年百五。瑞興通政金汝章年百四。鳳山士人宋翼荗。 長淵資憲金就五。平山折衝金時喆。 長連嘉善朱斗衡。 瑞興嘉善安琢等五人。年百三。 載寧良人朴論山年百一。遂安良人咸純一。殷栗同知鄭東健。谷山嘉善金希甘。 長連正憲金就星等四人。年百。給米肉一款。依關西狀本回諭擧行。年至百歲。未得一資。事甚可訝。査實狀聞。一體回諭。關西有旨後錄書送事。該房知悉擧行。
정조 10년 · 강
有政。吏曹判書金履素進。
정조 10년 · 목
以具明謙李東馨爲承旨。曺允大爲執義。朴廣源爲司諫。姜垣爲掌令。申大尹爲正言。申耆爲校理。李度默爲戶曹參判。 李崇祜爲左尹。徐有隣爲同義禁。洪配浩爲潭陽府使。○黃海道黃州牧。嘉義徐厚弼等二人。 海州牧。嘉善朴道雄。資憲趙邦祚等六十二人。延安府。通政金重昌等三人。豐川府。嘉善金毛乙男。 長淵府。 資憲金就五等十人谷山府。 嘉義崔奉柱等二十五人。平山府。 折衝金瓛等二十二人。 瑞興府。嘉善劉漢興。資憲朴致雲等十三人。甕津府。 資憲朴載儉等四人。載寧郡。幼學康世彬等十一人。遂安郡。 良人趙相龍等十二人。 白川郡。 幼學申思仁等六人。 信川郡。老除金泰起等九人。金川郡。幼學金萬有等三人。鳳山郡。通政郭世伯等二十四人。安岳郡。資憲閔彩命等八人。 文化縣。 嘉善柳坺等七人。 新溪縣。 資憲李元素等四人。長連縣。 良人金永好。松禾縣。嘉善宋廷修等五人。 殷栗縣。嘉善鄭東健等三人。康翎縣。 幼學鄭厚轍等六人。 兎山縣。 崇政洪禹相。竝老職加資下批。
정조 10년 · 강
禁衛營。以巡綽考察事。令該曹稟處啓。
정조 10년 · 목
該營啓言。因別軍職曺學臣啓。考察巡繳事。令該營草記稟處事命下矣。軍堡之相距稀闊。巡更之輪回間斷。儘如言者所陳。今若增設軍堡。擇置更卒。則似甚便好。而增堡擇卒。有非臣營所可措處。請令該曹。從長稟處。允之。
정조 10년 · 강
命金天欽。依前批旨施行。
정조 10년 · 목
刑曹啓言。金天欽規避大論。甘心護逆。凶賊之種下生種。專出於以德相爲非逆。則天欽實爲諸賊之前茅。適値邦慶。量移善地。已是寬典。其子之肆然請宥。極涉無嚴。區區迷執。終無以奉行成命。敎以赦名自異。依前草記批旨施行。
정조 10년 · 강
下諭 奎章閣提學金鍾秀。從近上來。
정조 10년 · 목
敎曰。意謂卿上來參班。否則迎送城外。俟此欲爲召見矣。聞卿不爲入來云。殊可悵也。近日日咎政長。當日足可往還。從近上來登筵。
정조 10년 · 목
譯科。將仕郞洪處綏居首。陰陽科。副司正洪聖憲居首。律科。律學生徒徐秉璹居首。醫科。 副司果韓範徽居首。
정조 10년 · 강
召見大臣備局堂上于誠正閣。
정조 10년 · 목
領議政鄭存謙啓言。副司直金履素請備堂還差。貢市堂上及關東句管竝還差。從之。又啓言。卽見前都承旨李敬養所啓則以爲。近來癍疹。便同時令。令典醫監惠民署。講究相當樂方。頒示諸道爲辭矣。風土有異。稟受不齊。以兩醫司藥方。頒布遠外。不得隨症而通變。則其害立至。反不如勿藥之爲中醫。且疹疫諸道。則姑無形止狀聞之事。諸置之。從之。又啓言。李敬養所啓以爲。慈母山城。在關西咽喉之地。若於本府。設防營。與三和爲海陸掎角之勢。則實合備禦之方爲辭矣。設置山城。儲積餉穀。亦足爲陰雨之備。今不必設爲防營。請置之。從之。又啓言。李敬養所啓以爲。還穀之弊。西路最鉅。或爲移轉。或加厘正。以爲裒益之政爲辭矣。山沿還穀裒多益寡之道。頃因重臣臺臣疏請筵奏。申飭非止一再。諸以依前關另加擧行之意。申飭該道臣。從之。又啓言。卽見京畿監司徐有防狀啓。則枚擧衿川縣監洪喜榮牒呈以爲。本縣會付牟還都數。爲三千三百十石零。民情皆願作租。今年應分條中。限五百石。請令作租矣。係是穀物換作。請令該衙門稟處。從之。又啓言。卽見黃海水使田翊顯報備局辭緣。則本營還穀。麥農前無以分排。留庫小米。限八百石加分爲辭矣。請依所請許令加分。以爲繼巡課農之地。從之。又啓言。黃海兵使趙心泰狀啓以爲。位羅鎭失火民戶六十一戶。新結家幕之及期造成。實無其路。本鎭軍餉留庫小米。限一百石加分爲辭矣。癸卯年此鎭失火。曾有小米一百石加分之例。請依狀請特許加分。使之着意存恤。從之。○敎曰。嶺東火蔘稅事。何至今不爲覆奏乎。旣係民隱。且前東伯。今適入侍。卽爲稟處可也。宣惠廳堂上徐有隣啓言。恤隱之聖敎。若是諄複。多少損益。不敢較計。江陵三陟蔚珍等三邑流亡戶。火蔘稅一千二百四十七兩零。元上納中。爲先計減。三邑火田。則屬之均廳。待其流戶之還集。菑土之懇闢。隨起隨稅。以爲添補蔘價之地。而至於京貢變通。往復內局。爛加商確。從後稟處好矣。問二堂上之意。趙時俊曰他無區劃之道勢將於元貢或京貢中。可以計除矣。敎以。此事已示蠲除之意。東民之懸望。想亦切至。今若抅於千緍稅總之減數。不卽從長變通。豈非失信之一端。京貢價本之磨鍊分排。猶屬次第間事。二邑火蔘稅一千二百餘兩。卽爲減給。以紓東民一分之弊。○訓鍊大將具善復啓言。今當式年。六道陞戶。待秋抄上矣。各邑都次知座首吏房。別定監色。使之另擇上送。而若不善抄送。有逃躱之弊。當該吏房座首子姪中。擇其壯健者代送。則渠輩不貪賂物。着意善抄。請以此申飭各道。從之。又啓言。俗離山處在湖嶺間。均役之後。僧役反重。寺刹一空云。此非但名山。山背有仙遊洞龍遊洞。其下又有松面峴。卽戊申諸賊聚會轉入之處。此非閑漫之地。不可不防守。請令本道。從長變通。減其僧役。使之還集。敎以。平時豈有他慮。而本寺自是勝區。到今仍至荒廢。事甚無義。朝家雖不崇信釋敎。修復舊觀。募置僧徒。實合守護名山之古制。申飭道伯。另加留意。期於蘇弊事。白本司分付。又啓言。關西之妙香山。大小寺刹。列在其間。常時可疑之徒。不能接跡。若當有事之時。自古名僧。爲國效力者多。近來紙役高重。僧徒流離。臣意則無前紙役革罷。使之依前奠接。則爲日後效力之道矣。敎以。工參曾經寧邊。亦陳所見。尹蓍東啓言。香山寺刹紙役之應。未滿十年。弊端百出。其勢難支。而或自京上司。有經書印送之關。則不時督責。趁期浮出。自貿楮至上納。浮費倍入。爲弊滋甚。分付道臣。永蠲浮紙之役。嚴立冒捧之禁。則似有漸次募聚之效矣。敎以。依卿等所奏。自今永罷。仍敎曰。近無印册之事。事甚怪訝。問之。則玉堂年前經書。一番新印。內閣亦然云。然則該邑之安知無憑公營私之弊。此後無論內閣外閣玉堂春坊。寧邊一邑經書印出册紙卜定一節。竝爲革罷。朝家如是申飭之後。本道本邑。如以一張紙地。因循侵徵之事。該邑守令。施以法外斂民之律。不飭之道伯。難免重勘。蘇弊有無。來頭繡衣之行亦當考察。此一款。令廟堂添錄關西御史齎去節目。仍令枚擧此意措辭行會該道俾有實效。○戶曹判書趙時俊啓言。　徽陵　崇陵丁字閣窓戶門板。端午日祭罷後修補事命下矣。戶禮曹堂郞。當爲進去監蕫矣。敎以。該曹堂郞。不必進去。本曹郞官一員。差定端午祭享執事官。與本　陵官眼同擧行。○禮曹判書李在協啓言。向因高陽郡守柳曾養所陳。各　陵元軍外保人。煙戶雜役出役事。大臣覆奏依施矣。今番　陵役奉命之行。各　陵守護軍保人等。齊進呼訢。關係民隱。依前勿侵。似不可已。而係是大臣覆奏之事。請下詢處之。問大臣之意。領相曰。該郡守所奏以爲。元軍則不敢擧論。保人則本爲應役云者。亦不無所據矣。敎以。筵退後。詳問該郡守。草記稟處。○左承旨李時秀啓言。臣於昨秋巡到寧越時進詣胎峯奉審。則封築低小。碑石麤短。而碑面七字。尙今不改。揆以國體。誠爲未安。臣意則先期分付於道臣。所入石物。預爲措備。從容運致。待該曹擇吉。禮官下去眼同排設。則民邑擧行。亦可無臨時窘速矣。領相及禮判。皆以承宣之言爲是。從之。又啓言。伊川安峽兩邑。雖曰沿江。水本淺狹。又多險灘。稅大同上納。未過境內。輒多臭敗。或値久旱。則陸運於長湍高浪浦數百里之地。實爲兩邑莫大之弊。田稅體重。雖不敢議到。大同則作錢上納。實爲大惠。請下詢廟堂處之。問惠堂之意。有隣時俊皆以爲。本廳貢價之以米上下者。無路繼用。決不可從施。敎以。旣知民情之如此。卿等之言。雖皆持難。不可仍以勿施。筵退後。更加商確稟處。○大司諫朴天衡啓言。日昨召牌之下。自速違傲之科。而罰止問備。及承聖敎。以近日臺臣之無故請牌。辭敎截嚴。臣於是尤不勝惶恧。何可妟然於臺次乎。請命遞斥。敎以。雖非合辭之時。行公臺諫之待漏詣臺。逐日傳啓。自是不易之常憲。近來則此規全廢。竝與合辭傳啓。亦必待牌詣臺。如是之際。徒煩酬應。況以此事。纔有飭敎。而未過數旬。又復冒禁。兩司事誠甚未安。然違牌一事。初無說去。爾之避辭。極爲太過勿辭亦勿退特。
정조 10년 · 강
命都下士民疹疫者。診病給藥。
정조 10년 · 목
敎曰。苟存心愛物。雖未博施而普濟。亦豈無一夫一婦之被其澤哉。昔在我　祖宗朝。凡係懷保字恤之政。靡有不用其極。設典醫監。又設惠民活人署。疾病診救之。藥餌助給之。惠鮮之　恩。先斯貧窮。壽耇之化。覃及寰區。猗歟盛矣。近聞疹疫熾行又因調治昧方。醫藥失時。間不無扎瘥之患云。彼衣食稍裕者。自可及時看護。而至於貧士窮民之頷顑無告者。其誰與拯活之。念彼光景。如在目中人人診病。家家給藥。固難遽議。若就最貧窮之類。隨聞救濟。此或有一分實效。朝筵因領相言。問于登筵諸宰。僉議詢同。且聞　先朝壬戌。亦有令毉司給藥之　命。豈非予小子所可仰述者耶。存恤之擧。疫癘無間。壬戌已例。正合遵用。令京兆之臣。將此傳敎。曉諭所管部內坊曲。無論班族常賤。至貧至窮。藥物無以自辦者。隨痛往告毉司。毉司揀定一二能毉之人。診疾給藥。間五日形止修啓。今玆之敎。亶出於仰述　列朝恤民之　盛德。因舊典修明之耳。今若因是而一夫一婦。如有賴而全活。則亦足爲懷保之一助。其令有司。着意對揚。而合行事宜。毉司提擧與京兆堂上。會于公廨。成出節目。仍令照此施行。○頒下內劑安神元二萬七千丸于闕內外各處。使之遍給。
정조 10년 · 강
命德源府失火民人等。元恤典外各給穀物。
정조 10년 · 목
咸鏡監司啓聞。德源府縣社元山津浦上里居民南三乭家。今月初八日酉時失火。一百十四家。一時延燒。敎曰。觀此狀本。德源府民家燒燼。至於百十餘戶之多。方農失所。極爲矜惻。豈無別般施惠之擧。元恤典外。依年前咸興例。各給會付穀物。仍令道伯。嚴飭守宰。斫給材木。期於斯速奠接事。令廟堂行會。○開城留守啓聞。本府農務方殷。種糧苦乏。長湍金川等邑。亦以加分之意。連續牒報。本營所管泰安倉及所屬中軍次知倉。總攝次知倉。礪峴鎭次知倉各穀留庫中。限折半特許加分。長湍府次知倉及金川郡次知倉之元留庫各色陳穀。盡分改色事。請令廟堂稟旨分付。敎以。依狀請施行事回諭。
정조 10년 · 목
以蔡弘履爲大司憲。尹蓍東鄭宇淳新通也。閔鍾顯爲大司成。沈有鎭爲刑曹參判。李崇祜爲兵曹參判。趙鼎鎭爲同義禁。
정조 10년 · 강
行召對于誠正閣。承旨李頤祥。玉堂沈晉賢李羽晉。閣臣李崑秀。
정조 10년 · 강
推考憲府議讞諸臺。
정조 10년 · 목
司憲府啓言。前平安監司鄭一祥。彼人之薪島投接者搜逐。不待廟堂指揮。焚燒迫逐。事極駭然。兵使李漢泰常時不能飭邊之罪。在所難免。請竝以此照律。敎以。議處措語。全謄緘辭。烏在其獻讞之意。爾等推考。更爲議處。
정조 10년 · 강
命武藝別監扈英喆。降定軍伍。
정조 10년 · 목
訓鍊都監啓言。依御營廳草記批旨。武藝別監扈英喆酗酒委折。嚴棍十度査問。則所供以爲。再昨日歷入御營廳騎士標下軍私習處。則該廳頭目。勸以酒肉。又爲饋飯。而持飯標下軍以爲。同官之子許獻飯。事甚疲然云。故醉中怒其言。歸到兼大將門前。仰請其父之陞差。不然則除案爲辭而已。其外駭妄之言。實爲曖昧云矣。敎曰。俄筵欲問於卿後處分矣。未果。軍門之紀律。如朝廷之有紀網。以本營軍之子枝。無難往鬧於將臣。此而歇治。頑民之非理呼籲。何以禁戢。凡事關名分處。不可不嚴治。以正風俗。厥漢除名。降定軍伍。卿須各別懲治。
정조 10년 · 강
副校理尹羽烈上疏。賜批。
정조 10년 · 목
疏略曰。顧今人才。雖云邈然。巖穴之間。安知無被褐懷玉者哉。伏願廣張禮羅。使內而卿宰。外而牧伯。無論遠邇。博採人物。若有才猷之出倫。文行之名世者。擧爾所知。薦之同朝。隨才任職。量能授官。則田野無遺逸之嘆。而朝廷有禆益之道矣。批以。所陳當留意。其中一條。稟處好矣。
정조 10년 · 강
行晝講于誠正閣。仍召見輪對官。兼行專經武臣居不人殿講。經筵鄭昌聖。特進官尹蓍東。承旨李頤祥。玉堂李羽晉沈晉賢。
정조 10년 · 목
講中庸。○執義趙弘鎭。掌令魚錫齡。持平金遇國啓言。關西道臣緘辭。判下已久臣等以生疏。只悶議處漸遲。未免蹈襲書呈。至有問備之命。其何可一刻妟然於臺次乎。請命遞斥。敎以。此蓋近來臺閣數遞成習。不能鍊熟臺體而然。正宜久任責效。豈可以此徑遞。勿辭亦勿退待。參贊官李頤祥啓言。合啓之前。先陳避嫌。聖敎之下。又若分疏。請憲府諸臺推考。敎以。勿推弘鎭等又引避。敎以。勿辭亦勿退待。院前啓宋迪中事。敎以。龍範査事收殺間。姑勿煩請。正言韓用龜啓言。向來登筵闕啓。不持笏記。臣與亞憲。罪無異同。果然儒生之斥。蹤發於筵退之後。豈可以時月之稍久。有所自怒乎。請命遞斥。敎以。勿辭亦勿退待。仍以經筵特進官及兩玉堂爲試官。召專經武臣居不人應講。兵曹以訓鍊僉正李潤集。主簿趙義鎭。守門將吳文常等。尙未能誦。使之仍直啓。敎以。趙義鎭便是能誦。特因栍籖之從下而然。使之一體替直。
정조 10년 · 강
飭陞補試。限內設行。
정조 10년 · 목
成均館以大司成閔鍾顯在外。陞補限內不得設行啓。敎曰。令政院催促。使之限內上來擧行。未肅拜學敎授改差。今日政差出。
정조 10년 · 강
有政。吏曹判書李命植。參判沈豐之。參議李集斗進。
정조 10년 · 목
諫院啓言。正言鄭東愼未署經。司諫朴廣源。獻納許晊俱在外。只有大司諫朴天衡。正言韓用龜。請以二員開坐署經。敎曰。在外及未肅拜未署經兩司許遞。今日政。以稍欲言事人差出。俾免謄傳之弊。○以尹蓍東爲大司憲。李濟萬爲司諫。成種仁爲掌令。李太亨李翼晉陞品也。洪聖淵爲持平。李師濂爲獻納。柳畊爲正言。金履素爲刑曹判書。李在協爲判義禁。李勉兢李鼎德爲校理。李顯靖爲副校理。洪義浩爲修撰。 李敬五爲副修撰。尹長烈爲文學。朴廣源爲兼弼善。尹師國爲同義禁。姜彝正爲修撰。徐浩修爲知敦寧。鄭宇淳爲工曹參判。
정조 10년 · 강
以徐龍輔洪仁浩鄭存中爲承旨。李鼎運爲修撰。申馥爲副修撰。前望也。
정조 10년 · 목
弘文館啓言。校理李顯鼎在安東地。副校理李鼎運。在慶州地。修撰姜彝正。在公山地。請竝乘馹上來事下諭。敎曰。奏御文字。何等莫重。僚員姓名。亦豈不知修撰李鼎運在京纔已違牌則今於副校理李鼎德下諭草記。書以鼎運。已極不察。且於校理李顯靖下諭。又以他名書之。玉堂啓辭事體。不下於府院之啓。而有此前所未聞之擧。所失非細。入直玉堂竝罷職。承宣之曚然捧納。亦難免溺職。遞差。姓名差誤。勢難賜批。此啓辭勿施。在家諸玉堂。竝牌招推移入直。啓辭更爲修整以入。
정조 10년 · 강
飭違牌兩司。催促肅命。
정조 10년 · 목
司諫李濟萬。正言柳畊。持平洪聖淵違召。敎曰。有除輒以違牌爲事。事體極爲未安。以前牌催促入來肅命。
정조 10년 · 강
右副承旨李謙煥上疏乞郡。賜例批。
정조 10년 · 강
兩醫司。進疹疫救療節目。
정조 10년 · 목
節目曰。一。 西部北部中部大路以西典醫監主之。東部南部中部大路以東。惠民署主之。一。 典醫監惠民署。擇定治疹醫術精明人各三員。使之晝夜不離。守直於各其司。隨其有病者來告。重者往診。輕者問症。竝錄出相當方文。仍以藥物。隨所入覓給。一。軍兵旣有各其軍門。員役旣有各其衙門。竝勿擧論。只士族常賤之至貧至窮者。始爲許給。來問時某部某洞居某人。邀醫用某藥。論症用某藥。自各其醫司。詳細錄書。以爲憑考之地。一。傳敎及節目。自京兆嚴飭五部。眞諺翻謄。曉諭坊曲。若有一民不知之弊。有所現發。則當該部官草記論罪。一。所入丸劑湯液等藥物。先就兩醫司貢物中。磨鍊措備。若其不足之數。則自賑廳隨所入。別加區劃。一。今此德意。係是曠絕之澤。若或不勤申飭。致令虛實相蒙。則甚非所以誠心對揚之意。士族常賤至貧至窮之有疹憂者。預告該部。以某洞居某人某兒患疹。受置踏印文跡。如有時急用藥之事。憑考受去。若或無病而稱冒病。討索藥物。有所現發。移法司重治。一。 兩醫司守直醫官中無祿官。自賑廳。依癘疫救療時例。題給糧饌。一。 兩醫司所給藥物數爻。各其司久任。逐日詳錄。限五日計其用遺在。成貼於提調。以爲憑考之地。一。兩醫司醫官。如有往診之事。則使之徒往。非但有傷事面。亦是難繼之道。分付兵曹。草記啓下後。靑坡蘆原兩驛馬各一匹。備給糧料。使之晝夜立待於兩醫司。一。診病論症幾處。所給藥物幾丸幾貼及診病論症而不用藥幾處。一一區別。依下敎間五日抄錄入啓。一。兩醫司守直醫官中。旣有前日往來看病處。則因此廢却。事甚無謂。此則使之依前往視。所騎則雖在過去路。無敢仍騎驛馬。又或有藉此而擅離出入。有所現發。則當該醫官。從重科罪。一。 兩醫司醫官。若於往診之時。又有來問之事。則不可一時盡空。三人中一人輪回長待。摘奸時。疹病外無端闕直人。從重嚴勘。○初節目中。以兩醫司提擧。朔俸損出製藥爲言。敎以。觀此節目。極爲該詳。至於提擧朔俸之損出。事面甚苟艱。藥需之定以二千數。亦未免硬定。此一款釐正改書以入。○兵曹以兩醫司醫官所騎靑坡蘆原兩驛騎馬各一匹。限救療間立待啓。敎曰。本曹京立騎馬中除出定立。俾無外驛馬等待之弊。
정조 10년 · 강
行召對于誠正閣。承旨李頤祥。玉堂申馥李鼎運。閣臣鄭大容。
정조 10년 · 강
以李秉模沈有鎭爲承旨。李鼎運爲校理。 前望也。
정조 10년 · 강
命浦項前別將李大蕃加資。
정조 10년 · 목
兵曹啓言。觀此慶尙監司鄭昌順狀啓。則浦項前別將李大蕃。見許多人危急之狀。兩次拯活之數。至於五十八名之多。似當依法典施以加資之典。從之。仍命今日政下批。
정조 10년 · 강
有政。吏曹判書李命植。參判沈豐之進。
정조 10년 · 목
以成德雨爲校理。李彦祜爲副校理。李錫夏安策爲修撰。洪義浩爲副修撰。金頤柱爲刑曹參判。
정조 10년 · 강
命時囚白師誾。遠地定配。
정조 10년 · 목
義禁府以前海南縣監白師誾原情啓。敎以。渠罪旣係罔赦。爰辭亦不發明。潛通宦寺。自有當律。不可以事在逆節未露之前。有所一分曲貸。渠之地閥。㢠異於等閑武弁。而干此科罹此罪。以朝家切惡痛懲之心。雖施誅殛之典。渠當甘伏之不暇。而朝家於此弁事。曾有聞知者。月前秋判擧措批旨。欲以此一款推及。而事近屑越。且待就拿後原情判付矣。丙戌以後。宦寺不畏邦憲之至嚴。與宣傳官輩。無不締交密暱。馴致丙丁之凶逆。丁酉鞫廳時。除非情跡已綻者。皆付勿問之科。許其革舊自新者。出於矜其無識。化彼龍蛇之意。至於此囚。在參下時。內帑庫射場。獨不與宦寺比肩耦射。諸璫擧皆切齒。以渠此心。乃反有此書問之事。決是常情之外。此必厥宦。自有院隸所犯。渠亦畏其陰中。隨衆書問而然。以情較情。綽有一線生路。而渠之不能堅守初仕時所執者。此尤萬萬痛駭。況似此重犯。情與跡不須論也。此囚爲先遠地定配。以示朝家嚴法禁之意。
정조 10년 · 목
以習容觀玉聲爲科賦題。李崑秀李勉兢金熙朝姜世綸李儒修李書九。俱三下。御題麥秋賦。爲比較題。又皆三下。
정조 10년 · 강
召見兩醫司及司譯院提調于誠正閣。
정조 10년 · 목
判府事李福源啓言。昨冬褒貶時。因下敎。醫譯皆書題目。而名係醫案譯案者。無職事而書題目。事近無實。太涉繁冗。請此後則只任官祿官。書入題目。從之。又啓言。譯官之善爲漢淸語者。固已尠少。而至於蒙譯。尤不成樣。目下雖無緊關。旣設其學。不可如是無實。本業册子。元甚零星。又多散缺云。前頭使行時。蒙學册子。使之搜訪得來。蒙譯與蒙人接語之道。亦宜留意。而照管指揮之責。專在使臣。請以此意。出擧條分付。從之。又啓言。日前因江上御史書啓。有倭譯三人。自本院從願施賞之命矣。三人所願。皆在等第。適有聰敏一窠。故依啓下次第。一人先爲塡差。二人亦當待窠塡差。而等第之規。試講試製。取其優等。若於取才之外。別開酬勞之例。則旣乖勸奬之本意。又致紛竸之弊習。開刊譯書。修補院宇。以圖功勞之類。臣皆一切不許。蓋慮譯業之無以勸奬。譯習之日益紛竸也。請取才外。以功勞圖得等第者。切勿許施。永爲定式。問提調之意。提調李秉模亦以爲然。從之。敎曰。伊時賞典。因該堂言。有自該院從重施行之命。而伊後見草記。已知其如何。今又聞卿所奏。除試酬勞之例自卿一切防塞云。旣聞之後。何嫌銷刻。且今擧條依施之後。未擧行二人。將無歸屬。亦欠綜核之政。向日該堂擧條批答中。從願施行四字抺去。以一體加資改付標。以示用卿言尊事體之意。又敎曰。近日疹疫。一向熾盛。爲慮醫藥之失宜。診治之昧方。纔命兩醫司。置醫設藥。着意拯濟。未知來頭實效之如何。而大抵疹疫之作。專由中運之容氣。其所療治之方。不一其道。症情旣殊。藥路隨異。從古醫人之精通術業者。必以運氣爲先。疹疫未出之前。預作通行之方。以備前頭之用者有之。疹疫已出之後。察其歲運。參以時候。拈出一方。輪示萬民者有之今年疹疫。亦一運氣。中外之許多業醫者。何獨無此等之方。此等之人哉。前知申之言。固似迃濶。予則曰。不無意見。今若誠心廣求於中外。得來對症之通行良方。一依痘疹方救荒全書印頒之古例爲之。果有普濟群生之效。則不亦大幸。卿等旣登筵席。各陳所見可也。惠民署提調李福源曰。京裏行世之醫。運氣未必曉解。四方之廣。而豈無其人乎。典醫監提調鄭昌聖曰。嶺南素多名醫。必有留意於此等方文者矣。惠民署提調徐有隣曰。臣曾按湖南時見之。則業醫者多主運氣。人頗傳習。今若廣加搜問。則亦似有合試之良方矣。李福源請自廟堂行會於兩道道臣。毋論士族鄕品與古方新方。如有精通運氣。錄出方文之人。則使之來呈營邑。轉上京司。以爲爛加裁擇。遍施中外之地。從之。敎曰。令廟堂措辭知委。京外儒士之業醫者。恥其自衒。胥靡之藏方者。難於來告。若有閣而未達之弊。甚非朝家爲吾民勤諮之本意。古有求逸書除官之事。苟獲壽民良方。行之有灼然之效。其功豈比逸書之來獻。以此意曉諭。又敎曰。京中則通衢揭示榜文應旨者。自京兆草記事分付。有隣啓言。兩醫司疹疫救療節目。今已就緖。藥物亦幾措備。而聞近來患疹之人。多服皮稷木麥之屬云。請令司僕寺。量宜輸送于兩醫司。此若不足。則分付畿營。從附近邑。常賑穀中取用。從之。
정조 10년 · 강
遣承旨詣　永寧殿奉審。
정조 10년 · 강
御誠正閣。行抄啓文臣課講。試官徐浩修李秉模。承旨金尙集。
정조 10년 · 목
當朔初次。網目。前修撰李勉兢。粗居首。孟子。前持平韓商新。粗居首。○原任直提學徐浩修啓言。御製繕寫寫字官。正書三百張。則賞加事。曾有啓下節目矣。最初節目。以五百張議定。而特敎減定目今繕寫漸繁。恰滿三百張者。已有三入。若依節目施行。則待令寫字官。殆將年年陞資。恩賞恐不可屑越。更以初節目五百張定式爲宜。從之。
정조 10년 · 강
大司憲尹蓍東上疏辭職。賜批。
정조 10년 · 목
疏略曰。臣泥塗石穽。厚蒙拯拔之大恩。乃以至難愼之職。被于最卽當之身。近密之榮顯。籌司之緊重。猶可諉之於含恩畏義。而若乃見職。則不可厭然冒當。伏乞亟命鐫削。臣以陋末。敢承羹墻錄編校之命。進獻卜日。因是而竊有祝焉。我聖上。以不世出之姿。當大有爲之會。可自勉者。莫過於繼述二字。　先大王五十年熙皥之治。億萬世貽燕之謨。　盛德之符。大耋是享。臣之顒若之誠。卜爾之祝。實倍於他人。而尤切於他時。願聖明垂察焉。鳴呼。日月邁矣。天位艱矣。毋曰聖學之已躋緝煕。而益懋念終始之道。毋曰聖治之已臻平明。而益究正本末之要。莫謂凶孼不足誅。而或靳執法之爭。莫謂賊萠不足憂。而或忽備豫之策。動遵　先志。恪守成法。又若春宮輔導。尤爲大本急務。別簡賓師。廣選僚屬。克念身敎之從。恒軫心法之傳。批以。所陳當留意。卿其勿辭行公。敎曰。 大司憲批下。卽爲牌招。使之監印廳仕進。
정조 10년 · 강
命金山郡失火民人拔例顧助。
정조 10년 · 목
慶尙監司鄭昌順。以金山郡民家失火。人物燒死啓。敎以。金山郡被燒民戶。至於六十六戶之多。方農失所。極爲矜惻。令道伯拔例顧助。斯速結構奠接。仍令嚴飭守宰。躬自察飭。期於從近完役事。措辭行會。
정조 10년 · 강
命咸鏡道干連罪人等。便宜酌放。
정조 10년 · 목
咸鏡監司鄭民始。以罪人干連人等捧招密啓。敎以。觀此狀本。 龍範根因已捉得。到今可以究竟。其中首倡人等。問于大臣決處。更當措辭下諭。于連諸人。卿其先卽分等。便宜酌放。俾無滯囚之弊事。回諭。
정조 10년 · 강
命忠淸道掩骸物力。令該廳會減。
정조 10년 · 목
因忠淸監司道內掩骸啓本。敎曰。觀此啓本。殘邑擧行。皆勝於雄州。且有會減之命。令該廳依初下敎。卽爲會減事分付。
정조 10년 · 강
兩司合啓。請煕川郡定配罪人白師誾島配。允之。
정조 10년 · 강
遣承旨。詣　永寧殿修改處奉審。
정조 10년 · 목
敎曰。雖已　還安提擧之以次官擧行。終涉未安。聞有所愼。無以進參云。領相兼帶本署都提調。今姑勉副。前望單子入之。待下批。新除授都提擧進詣奉審。如已事畢。　殿外役處奉審後。退去事知悉。○敎曰。修改時　移還安。事體至爲重大。而本署提擧。雖不備員。仍爲擧行。必是因循謬例而然。此後　移還安時。都提擧提擧備員進參。仍令載之　廟社宮儀範。
정조 10년 · 강
以徐命善爲　宗廟都提調。趙興鎭李鼎揆爲承旨。前望也。
정조 10년 · 강
同義禁尹師國疏陳應避之嫌。賜例批。
정조 10년 · 강
命前平安監司鄭一祥。兵使李漢泰。功減一等。
정조 10년 · 목
司憲府以一祥等。彼人投接我境。緘辭推考。罪杖八十收贖。公罪啓。允之。敎以。竝功減一等。
정조 10년 · 강
命留門出入時。自該房招致宣傳官擧行。
정조 10년 · 목
敎曰。此後闕門仍留及留門時。許入許出之人。招致宣傳官。分付標信。 宣傳官擧行後。還告該房事。定式施行。
정조 10년 · 목
敎曰。羹墻錄纂輯校正監印時。總裁大臣判中樞府事李福源。廏馬一匹面給。纂輯堂上平安監司趙㻐兵曹判書鄭昌聖。行副司直洪良浩。知敦寧府事徐浩修。司憲府大司憲尹蓍東。行承政院都承旨金尙集。行副司直李家煥。各半熟馬一匹賜給。郎廳副護軍安廷玹。侍講院弼善李延伋。兒馬一匹賜給。校正堂上司憲府大司憲尹蓍東。行承政院都承旨金尙集。各半熟馬一匹賜給。郞廳副護軍安廷玹。侍講院弼善李延伋。各兒馬一匹賜給。監印堂上司憲府大司憲尹蓍東。行承政院都承旨金尙集。郞廳副護軍安廷玹。竝加資。監蕫官柳弘之李德懋朴齊家陞敍。纂輯堂上中兵曹判書鄭昌聖。行副司直李家煥。兼有　御製考出之勞。卷數爲八千餘卷。持被亦至多日。其勞不下於校正。各賜豹皮一令。監蕫官朴齊家張世經。竝陞敍調用。唱準張文燁加資。其餘唱準等。相考　寶鑑監印時例施賞。補字官計士等。令該衙門高品付料。內閣分差書吏。外閣册色書吏。亦依　寶鑑時例施賞。員役工匠等。令該曹取考相當前例參酌。分等施賞。今番賞典。一人雖兼數事。毋得疊受。仍頒賜于時原任大臣閣臣承旨纂輯校正監印堂郞以下及故奉朝賀李世瑾家。故司諫鄭恒齡家。經筵官金履安閔彝顯。諮議曺霖各一件。　奉謨堂外　奎章閣五處史庫西庫各藏一件。 玉堂春坊內閣成均館。頒給有差。○兵曹啓言。兼都承旨之樞銜軍銜間。指一定式事命下矣。取考壬寅冬諸大臣收議。則其時領議政徐命善以爲。大司成本非兼帶。而以實職兼帶。亦多有之。此可爲傍照之一端云矣。承宣劇務。雖不可以實職兼帶。資憲承旨格例自別。此後都承旨陞資憲者。單付知中樞兼帶事。請定式施行。從之。
정조 10년 · 강
以安廷玹爲承旨。新資也。
정조 10년 · 목
箚略曰。　閟宮修改。病不進參。虧分闕禮。自陷大戾。曲賜體諒。臣罪冞著。臣自經類中之症。昏謬顚錯。雖以著於外者觀之。不可責之以平人。今日賓對日次。亦無以自。力。伏乞亟賜鐫免。批以。未參賓對。何用過辭。卿其安心勿辭。後次對來會。
정조 10년 · 강
判府事李福源疏辭錫馬之典。賜例批。
정조 10년 · 강
命全羅道應資老人。今日政下批。
정조 10년 · 목
全羅監司李在學。以應資老人職姓名啓。敎以。加資今日政下批。康津前同知資憲崔雲成。年一百七同福前同知崇祿曺爾潝。年一百六。泰仁前同知嘉義徐宗天。雲峯資憲金致成。嘉義朴有丁等。年一百三。靈光通政辛啓東。年一百二。沃溝嘉善文八禮。順天嘉善朴致榮等。年一百一。 光州通政石柱厦。長水嘉善金泰一等。年一百云。各人等依他道例。特給米肉。俾知朝家尊年之意事回諭。其中資至崇祿人。今無更施之資。獨漏必有抑菀之心。且是曾付樞銜人。更令該曹。今日政同知加設擬入待下批問于該道。如未追榮。依例啓下事分付。
정조 10년 · 강
遞吏曹參判沈豐之。以李秉模代之。前望也。
정조 10년 · 목
敎曰。今聞承宣言。政官俱有實故實病。不得入來開政云。而加資旣命今日下批。都憲亦命肅謝後退去。新除授吏曹參判與參議。牌招開政。
정조 10년 · 강
行召對于誠正閣。承旨李時秀。玉堂李鼎運李錫夏。閣臣李崑秀。
정조 10년 · 목
該府以康翎縣監李爗烽臺失火。罪杖八十徒二年收贖公罪啓。命功減一等。又以武兼宣傳官尹頤東。殿講時擧措駭妄。罪杖八十收贖。奪告身三等私罪啓。命功減一等。又以禮山前縣監林泰遠。延接邑子訟民疑怨。罪杖一百收贖。告身盡行追奪私罪啓。命功議各減一等。又以天安郡守沈禧。大同船晩時裝發。罪禁錮三年私罪啓。允之。又以德川郡守林載洙。時在任所。請拿來。敎以。結構奠接之擧。須有邑宰。可以着意爲之。所坐亦不過公罪。分揀。仍令該守。悉心拮据。斯速安堵事。分付道伯。又以大興郡守李命瑀拿囚啓。敎以。自有當律。不必捧供考律草記。此時守令。不可曠官。待批下。與他守令有闕之代。令該曹口傳擇差。仍令不多日內辭朝。○內閣以抄啓文臣李儒修韓致應。課講連二次居不。罪各笞四十收贖公罪啓。敎以。今番分揀。
정조 10년 · 강
有政。吏曹參議李集斗。 兵曹判書鄭昌聖進。
정조 10년 · 목
以姜彝正爲校理。姜忱爲副校理。李翼晉爲修撰李東郁爲副修撰。趙衍德爲承旨。金尙集爲知事。○全羅道全州府。單付樞銜嘉善李世擧鄭弘祿金百行金光允。未付樞銜嘉義姜海昌等五人。士庶幼學鄭思賢等四人。羅州牧。單付樞銜資憲白受海曺廷咸金聖章。未付樞銜嘉義金雲成等九人。士庶嘉善金明俊等九人。光州牧。單付樞銜嘉善鄭代重。折衝前僉知金性大。未付樞銜通政石柱厦等二人。士庶良人范再昌等二人。綾州牧。 單付樞銜資憲李彦防。士庶幼學金榮夏等六人。南原府。單付樞銜崇祿林夏梃。崇政林聖恒。正憲金成萬黃配玄。資憲姜信載成道明丁禹得黃萬龜韓世奉。嘉善郭再儀。未付樞銜嘉善李東輝等四人。士庶嘉善金善龜等四人。長興府。單付樞銜嘉善金聖三金世載林㖙葛金萬榮。通政前僉知鄭思德金岱雄。士庶幼學安載宅等四人。潭陽府。單付樞銜資憲申尙己。通政李雲采。未付樞銜通政鄭來賢等四人。士庶幼學河漢澄等二人。長城府。單付樞銜嘉善李厚根。未付樞銜嘉善李春起等四人。茂朱府。單付樞銜嘉善金時一金重鉉。未付樞銜資憲黃愛節等二人。士庶良人張貴芳等二人。寶城郡。單付樞銜嘉善趙時蕃金延㱓廉奉彩宋殷錫。未付樞銜嘉善朴泰貴。益山郡。士庶良人金山伊。靈巖郡。未付樞銜嘉善朴彩亨等五人。士庶幼學金鎭華等二人。靈光郡。單付樞銜嘉善朴命業吳光杰。未付樞銜嘉善朴根垕等三人。士庶幼學金泰應等三人。珍島郡。單付樞銜通政曺成義。未付樞銜李敏禮等九人。士庶幼學曺時卓。樂安郡。單付樞銜嘉善金萬柱。未付樞銜嘉善李壽白。士庶道政韓致羽等二人。婦女前同知金萬柱妻梁氏等二人。 淳昌郡。單付樞銜通政金天範。未付樞銜資憲韓貴天等四人。士庶良人金必才。錦山郡。單付樞銜通政郭鎭煒。未付樞銜折衝金渭萬。士庶幼學梁碩遠等二人。珍山郡。士庶幼學安德重等六人。金堤郡。未付樞銜嘉義申明海朴春茂。士庶通政韓漢宗等四人。古阜郡。單付樞銜嘉善裵先佑。士庶吳命三。龍潭縣。未付樞銜嘉善韓發伊等三人。士庶通政姜時業等三人。婦女嘉善高尙義妻黃氏。金溝縣。士庶幼學金維宗。光陽縣。朝官嘉善前僉使金鼎相。單付樞銜嘉善崔泰龜金信秋鄭重萬。未付樞銜嘉義鄭時萬等二人。士庶良人鄭連國。咸悅縣。未付樞銜資憲崔柱璉等三人。扶安縣。士庶良人李己鶴。咸平縣。朝官前執義李弘稷。單付樞銜嘉善趙相藺盧道相朴重采韓夢己鄭啓宗。通政文呂重。未付樞銜資憲申思亮等三人。士庶幼學李俊興等二人。玉果縣。未付樞銜嘉義金時東。高山縣。單付樞銜通政李萬齊。未付樞銜嘉義金大勝等二人。泰仁縣。單付樞銜嘉義徐宗天金再旭。嘉善崔有天。未付樞銜嘉善朴成益等四人。士庶業武李天尙。沃溝縣。未付樞御嘉善文八禮。士庶良人姜水日。南平縣。單付樞銜嘉義孫好星。士庶幼學鄭時秀等七人。興德縣。單付樞銜嘉善朴時夏。未付樞銜嘉善朱世山。井邑縣。士庶通政李振郁等三人。高敞縣。未付樞銜嘉善金秀萬。士庶幼學林鳳儀。茂長縣。單付樞銜資憲金粹演。嘉義任渭載。嘉善姜元溥朴尙元未付樞銜嘉善千世貞等七人。士庶幼學金琯。務安縣。未付樞銜嘉善姜海斗等二人。求禮縣。未付樞銜通政金載潤。士庶嘉善朴萬成等三人。谷城縣。單付樞銜嘉善李遇春未付樞銜嘉義李友瑞等二人。雲峯縣。單付樞銜嘉義李處三。未付樞銜資憲金致成等九人。士庶幼學金德勵等三人。任實縣。單付樞銜嘉善沈彦國。未付樞銜嘉善申禮奉。士庶幼學崔奉瑞等三人。長水縣。單付樞銜嘉義安守儉。嘉善金德老。未付樞銜嘉善金泰日等八人。士庶幼學安汝聖等二人。鎭安縣。未付樞銜通政金進和。士庶通政張汝軍等五人。和順縣。未付樞銜嘉善崔善才等三人。士庶業武金時金等二人。興陽縣。單付樞銜資憲李聖臣。嘉善柳廷濂。未付樞銜嘉善徐學敏等九人。士庶良人朴丁丑。同福縣。單付樞銜崇祿曺爾潝。嘉善丁彦采宋啓祚。未付樞銜朴致儉等六人。康津縣。單付樞銜正憲劉漢啓。資憲崔雲成。嘉善李溫。未付樞銜資憲尹㬢等十一人。士庶通政鄭德弘等三人。海南縣。單付樞銜嘉義朴漢道尹爾興。未付樞銜嘉善鄭信才等五人。順天縣。單付樞銜嘉善吳德亮。未付樞銜正憲朴斗男等四人。士庶幼學申命觀等五人。竝老職加資下批。婦女封爵。○敎曰。三銓事。誠亦爲之悶然。政政如此。事事如許。可謂貽羞大矣。付之不屑之敎誨。姑從末勘。吏曹參議李集斗。下義禁府推考。老職下批中。降資及疊資人竝勿施。更爲修整啓下。
정조 10년 · 강
詣　景慕宮展拜。
정조 10년 · 목
具翼善冠袞龍袍。乘輿出協陽門。由月覲門詣本宮。行禮如儀。仍爲還宮。
정조 10년 · 강
頒下丸劑于兩醫司。
정조 10년 · 목
敎曰。爲都民特命醫司。診病給藥。仍以壽民良方。俾許來呈。朝家至意。庶或諒悉。更思年前。下內帑錢賙飢。今於療病。豈或異同。特以內儲蔘黃別製安神元二千丸。分下惠民署典醫監。非曰千丸足以遍及百姓。槪寓投醪於河之意也。須醫司知予爲吾民之意。着實頒給。
정조 10년 · 강
召見藥房都提調于誠正閣。
정조 10년 · 목
都提調徐命善啓言。當此逐日監煎之時。提調李命植。有實故不得仕進。請今姑許遞。其代令該曹口傳差出。從之。
정조 10년 · 강
特遞禮曹判書李在協。
정조 10년 · 강
以李延伋差羹墻錄儀軌廳郞廳。
정조 10년 · 목
監印廳啓言。羹墻錄儀軌修正事命下矣。校正郞廳李延伋。儀軌廳郞廳仍爲差下。監印堂上尹蓍東金尙集。使之檢察何如。允之。
정조 10년 · 강
命釐正各　陵軍私募保人額外加定之弊。
정조 10년 · 목
備局啓言。各　陵守護軍保人煙戶雜役勿侵事批旨。有詳問該郡守。草記稟處之命矣。卽見京畿監司所報。則枚擧高陽郡守柳曾養牒呈以爲。近來　陵軍之弊滋甚。一入　陵軍。則蔭及九族。幷與渠之私募保人而免役。保人之子妓。謂之兒弱。使地方官。不得着手。元戶中本郡九　陵墓戶保及坡州三　陵楊州九　陵園墓保人之居生本郡者。爲一千四五百戶。元戶未滿二百。如此而邑何以成樣。民何以聊生云矣。元軍與保人。自有等級。至於保人子枝之使地方官不得着手者。太無限節。保人子枝之科外名色。保人之不以族親而私募者。定數外加定者。請令本道。往復該曹。從長釐革。敎以。令該曹從便釐正。
정조 10년 · 강
禁府刑曹。以時囚照律啓。
정조 10년 · 목
該府以天安郡守沈禧禁錮三年啓。允之。又以大興郡守李命瑀杖一百收贖。告身盡行追奪放送啓。敎以。如有功議。各減一等。○該曹啓言。罪人韓赫。押送咸鏡監營。使道臣査實擧行。宮所任車春大。依傳敎放送。導掌徐宗都金海府定配所發配。金世得鄭光順奴三奉等。內試放時。同情作奸。朴承集朴春得。聽從三奉之指揮。擧旗付標罪。世得梁山郡。光順煕川郡。三奉長興府。幷充軍定配。承集春得。以隨從論。承集保寧縣。春得遂安郡。徒三年定配。卽爲押送。至於金學麟。卽凶逆勳之姪子。而以其負犯至重。反稱滯獄爲冤。肆然擊錚。事未前有。大關後弊。遽然刑配。有難輕議。請另加嚴訊。究問得情。允之。
정조 10년 · 강
以尹光濩爲大興郡守。洪彦燮爲天安郡守。口傳也。
정조 10년 · 강
命吏曹參議李集斗。分揀放送。
정조 10년 · 강
命伊川府被燒民人。各別顧恤。
정조 10년 · 목
原春監司李致中。以伊川府二十五戶燒燼馳啓。敎曰。方農被燒。極爲矜悶。令道伯各別顧恤。仍令嚴飭邑宰。斫給材木。斯速結構。待奠接形止報營。
정조 10년 · 강
兼都承旨金尙集疏辭新資。賜例批。
정조 10년 · 강
大司憲尹蓍東疏辭新資及本職。賜批許遞。
정조 10년 · 강
命寫字官別付司果創置年條。相考草記。
정조 10년 · 목
承文院啓言。本院寫字官別付司果吳世謙有頉草記批旨。有考例草記之命矣。取考前例。則辛卯年別付司果有頉代。以試才勸奬窠。自本院差出。今年二月。別付司果李廷彬有頉代。因傳敎。以李挺馝特付矣。敎以。不以永付稱之。以別付用於文簿乎。別付爲幾窠。創置始自何年。辛卯年以後差代。只有李廷彬一窠乎。竝爲相考謄錄草記。
정조 10년 · 목
持平金遇國啓言。月初　園幸回還時。大駕歷臨關廟。軍兵留住街路。訓鍊大將具善復。以先廂下馬。據床而坐於義洞口矣。兵曹正郞柳畊。以先詣禁喧。行過陣外。訓局牢卒。大聲呵馬。曹隸。以侍衛官之騎馬過去。雖大臣不得呵禁之意。據例答之。善復捉來曹隸。捽曳之不足。至於批頰。又於翌日候班。以騎郞之陣前犯馬。盛氣咆哮。至發辱說。柳畊以此引義。數次呈旬。噫。不待坐息之令。將臣之任便下馬。已乖師律。而呵除陪衛兵郞。替治無罪下隸。公會之中。詬辱無難。驕蹇之習。卽其伎倆。駭妄之擧。有關紀綱。貽羞朝廷。已無可言。柳畊以年少文官。受武將凌踏。聞公坐罵辱。而乍引旋止。不思自處。雖云橫逆之來。豈非疲軟之甚乎。不可以事在旣往。置以不論。請訓鍊大將具善復。亟施譴削之典。其時兵曹正郞柳畊。亦施譴責之罰。批以。訓將具善復事。其時委折。令兵判査問該營以啓。騎郞柳畊事。前兵判處問啓。幷待査問後處分矣。
정조 10년 · 목
以李聖圭爲大司憲。兪彦鎬爲禮曹判書。尹蓍東爲判尹。黃昇源爲右尹。李太亨爲修撰。朴綏源尹昶爲衛率。
정조 10년 · 강
以金履素爲藥房提調。尋命許遞。口傳也。
정조 10년 · 강
命寫字官洪聖源。還屬永付司果之窠。
정조 10년 · 목
承文院啓言。取考寫字官廳謄錄。則別付司果卽永付司果。前後入啓草記。以別付書入。　 肅廟朝壬申。寫字官李翊臣。因　傳敎別付司果。其後或因　特敎。或因上言。漸至增加。甲子年續大典。實官以四十員定額。而別付司果五窠。在於元額之內矣。辛卯年別付司果金國杓有頉。付試才勸獎窠。壬寅年洪聖源有頉。又付勸獎窠。今年李廷彬有頉。而因傳敎。以李挺馝特付矣。別付司果。旣限其身。則書以永付。語乃別白。而不能覺察。書以別付已極昏謬。旣擧金國杓前例。則洪聖源前例。與國杓無異。故恐或支煩。不敢疊擧。亦涉矇然。不勝偟恐。批以。洪聖源前後國役。效勞旣多。聞今生存云。向來除汰。未知委折。如無別般事端。依前還屬還付。
정조 10년 · 강
兩醫司進疹疫救療別單。
정조 10년 · 목
典醫監。自四月二十二日。至二十六日。來問一百十九處內。男壯十一人。男弱七十六人。女壯十三人。女弱三十九人。命藥一百二張。給藥二百二十四貼。安神丸四十一丸。往診十處內。男壯一人。男弱五人。女壯三人。女弱二人。命藥十二張。給藥二十貼。 安神丸二丸。惠民署。自四月二十二日。至二十六日。往診十一處內。男壯二人。男弱七人。女弱三人。命藥十一張。安神丸六丸。牛黃膏一丸。服藥二十貼。來問一百五十四處內。男壯五人。女壯六人。男弱一百二人。女弱五十六人。命藥一百六十七張。安神丸九丸。牛黃膏一丸。服藥二百八十九貼。敎曰。今番診疾給藥之命。出於廣濟之意初則恐有難遍之慮。觀此別單。五日內給貼藥處。未踰數十給丸藥處。僅爲數人。聞承宣言。以受帖於當部人皆患其往來之後時云。事情無怪其似然。且部屬之從中操蹤。難保其必無。自今日。該部給帖一款除之。俾士庶無礙覓藥。至於往來之數。亦甚零星。置醫置驛之本意。果安在哉。更以此意。申飭兩醫司。且思之。兩醫司診醫中。亦有曾已行世看病者云。今若因此鎖直。本司所管外。有憑籍稱頉。則提調隨聞察飭。
정조 10년 · 목
有防啓言。各邑應資老人中。廣州前別將姜貴徵等二人。南陽僉知李泰周等七人。抱川士族沈氏。利川僉知金五男等三人。謂以落漏。追後報來。考其年歲前銜。具是應參之類。而無故見漏。不無向隅之歎。故敢達矣。敎以。令該曹口傳下批。
정조 10년 · 강
兵曹以訓將具善復事。査問以啓。
정조 10년 · 목
該曹啓言。訓將具善復事。令兵判査問該營事命下矣。招來該營執事等。盤問委折。則所供內。　園幸還宮時。大駕歷臨　關王廟。而路上留駐事。信箭來到。故大將下馬祗受後。依例坐於路上矣。總府兵曹郞廳。以侍衛前進。路狹人多。來告大將。開路以行。總郞先爲過去。兵郞隨後。而其下隸。怒其遲滞。謂以辟除下馬。大肆咆喝。多般詬罵。故大將聞甚駭惋。使之捉來。送言于該郞。則該郞又以不敬侍衛等說答之。大將更爲言送曰。總府騎曹。同是侍衛。一時過去。總隸則初不捉來。只令捉來兵隸者。誠以罪在下隸也。有何所損於敬侍衛之道乎云爾。則兵郞答以。初不相報直爲捉去。豈無人言云云。故其下隸數罪批頰。卽令退去。又爲往復於本曹前判書。請其査治。則前判書以朝體之不然。言于該郞。使治其隸。此外初無呵馬辱說之事矣。其翌日問安罷後。逢一宰相。問其事實。大將以數語答之。仍曰。年少文官。凌蔑年老之人。大欠相敬之義云云。公座罵辱等說。未知有何曲折。至於不待坐息之令。任便下馬云者。軍門規例。或有路上留駐之命。則例爲下馬坐息。此外更無可達之事云。○政院啓言。騎郞柳畊事。問于前兵曹判書徐有隣處。則以爲。　園幸回鑾後。訓鍊大將具善復。伻校。送言於臣曰。今日大駕歷臨　東廟時。軍兵則留住路上。大將則下坐矣。有戎服而過去官員。軍牢輩辟除而不下馬。追聞則卽侍衛騎郞。故旋卽止之。而曹之隨騎郞者過前。而有不恭之語。使之捉來而終不來。初雖不知而辟除。旣知侍衛而旋止。則身爲下隸。肆發不恭之說。風習可駭。若汰去以送。則自訓局治罪云云。臣答以爲。果如所報。下隸事誠可駭。而若自訓局治罪。則雖曰罪在下隸。騎郞必不安。當詳問量處云云矣。追後聞之。則曹之戛過訓將之前者。有不知事體。辟除侍衛之說而渠則以爲。指軍牢而言。訓將則認以直斥自己。有所往復於臣。而際此正郞柳畊。引以爲嫌。連呈辭狀。臣以爲。本事則旣以不知侍衛爲言。下隸則以侵及自家知之。便屬他事。而始欲治罪。亦卽中止。則以此引入。未免過當云云。再三勉出。仍爲行公。蓋柳畊則屢度乞遞。而臣則以爲。過當竟至勉出臺評之發。不勝悚恧云矣。
정조 10년 · 강
以李文源爲內醫提調。李日運爲保寧縣監。口傳也。
정조 10년 · 강
特許京畿還穀加分。
정조 10년 · 목
備局啓言。京畿監司徐有防狀請。道內還穀應留條中。三萬五千石特許加分事。令廟堂稟處矣。土瘠民貧。畿甸爲最。今者加請。必因民情之不可遏。請依狀謂許施。允之。
정조 10년 · 강
命安東士人柳★(氵+奎)。初仕調用。
정조 10년 · 목
慶尙監司鄭昌順狀啓以爲。安東士人柳★(氵+奎)實行。詳採以報之意。分付安東府矣。卽接該府使柳義養牒呈內。柳★(氵+奎)實蹟。詳細採取。則乃故領議政柳成龍六代孫。而素多聰明。兼有才藝。文詞且優。鄕里稱道云。故臣亦詳加採訪。則柳★(氵+奎)本是科儒。別無卓行。而居鄕無毀。在家守分云矣。敎以。足知其有可取。況是故相文忠之後孫云。令該曹待窠。初仕調用。
정조 10년 · 강
京畿全羅兩道監司。以擊錚人等原情査啓馳聞。
정조 10년 · 목
京畿監司徐有防狀啓以爲。擊錚人張弼漢事。驟看上言。難免是非之混淆。細考邑報。可見立落之分明。大抵弼漢之所以籍口者。卽權俔先世成給牌子。放良渠之妻父金雲祥。而若有放良牌子。則必有背頉文跡。而考諸本券。旣無可據。且牌子之年。書以壬戌。芿丹之生。在於己酉。則放良之十三年前所生。謂之放良後所生者。可謂掩遮不得。此外屢式年帳籍。父而雲祥。女而芿丹。以至芿丹之所生聖位等四子女。無遺皆錄。而一是假餙。猥徹天聽。究厥所爲。萬萬痛惡。弼漢等父子。誣罔橫叛之罪。自臣營考律勘處。從之。○全羅監司李在學狀啓以爲。南原幼學李宗喆爲父上言。限內不現之罪。前因吏曹關文。已爲嚴治。而宗喆倩人再呈刀擦戶籍之罪。分付該府。更爲査實。則宗喆之父慶麟。今年未滿九十。而敢生僥倖之計。戶口年歲。暗自刀擦。加錄一年。因便倩人替呈上言之罪。箇箇直告云。故以詐不實律具罪目。徒三年定配於黃澗縣押送之意。分付于該府金履珪處。從之。
정조 10년 · 강
遣承旨詣　宗廟　景慕宮奉審
정조 10년 · 강
召見承旨于誠正閣
정조 10년 · 강
命大司成閔鍾顯。捲堂儒生勸入。
정조 10년 · 목
成均館啓言。居齋儒生等。有捲堂之擧。故招問其由。則諸生等書進所懷以爲。臣等伏見尹光紹疏語。則以尹拯父子。謂有三世師事之義。或稱先正。或稱斯文。至敢曰 先朝必稱先正。又曰。不載寶鑑。 聖意有在。又敢引 肅廟宸章。妄自援證。渠若有一分臣子之心。安敢若是其無忌憚哉。恭惟我 肅宗大王丙申處分。實在於擬書墓文登 覽之後。而 聖意誠以父師輕重之是非。不可不辨。生三事一之義理。不可不明。先 命去宣擧拯先正之稱。毀宣擧之文集。撤宣擧之 賜額。追奪其父子官爵。至以予心一悟。是非自明爲 敎。又以予意汝遵。堅持勿撓。爲貽燕之 訓。猗歟 大聖人處分。炳若日星故。 先大王臨御五十年。一遵 肅廟之志事。絲綸之間。未嘗有先正之稱。我殿下嗣服之初。又追 兩朝之盛意。更下丙申之處分。前聖後聖。其揆一也。噫彼光紹。只述辛壬凶徒非 先王本意之語。要作眩惑嘗試之計。不知自陷於誣罔悖逆之罪。宣擧拯父子之罪。俱載於 肅廟丙申處分時 下敎。則臣不敢更爲臚列。而略擧其槪。則康王軍前句踐詐矣之說及比于諫紂之語。俱是誣 聖背師之言。而終至於悖義而蔑倫。則此固萬世難貰之罪。而惟彼光紹。乃敢阿護之尊尙之。游辭播弄。恣意跳踉。今若律之以春秋之法。則先治黨與之罪。渠安敢辭哉。臣等忝居首善之地。目見義理將晦。邪詖益肆。而默無一言。則是實負我 列聖朝四百年培養之化故憂憤所激。敢以還收尹拯父子復官之請及兼治。光紹輩悖亂誣罔之罪。構成一疏。相率叫閽。伏闕五日。見阻㗋院。終未得仰徹天聽。臣等抑鬱之懷。爲如何哉。㗋院雖以朝禁却退。臣等竊念我 聖上設禁之意。實在於朝臣章疏。而不在於韋布。則恐不必一例阻搪。而況我 列聖朝優待賢關。凡有陳疏。未嘗一日見阻者。自是四百年故事。今遽至此。此莫非臣等誠意淺薄之致也。自顧惶愧。何敢爲晏然入堂之計哉云云。臣以捲堂事體。極爲未安之意。多般勸入。諸生等終不回聽。何以爲之。敎曰。 相臣箚批。誦諭丙申 訓辭。伊後賓筵。亦有說話。爾等之如是煩浼。誠過矣。 聖廟空堂。事體至爲未安。斯速還入事。卿其曉諭諸生。因設食堂後草記。又啓言。伏奉批旨。招致諸生。一一曉諭。則諸生等以爲。臣等陳疏未徹。其在私義。有不敢晏然居齋故。不得不相率捲堂。及承批旨。聖意勤摯。不勝莊誦惶感。謹當還入云矣。
정조 10년 · 강
承旨李泰永上疏徑出。賜例批。
정조 10년 · 목
疏略曰。伏見館儒所懷。以陳疏伏閤。見阻㗋院。至有捲堂之擧。臣卽該房也。慙恧之極。靡所容措。臣之牢拒不捧。雖出於嚴畏朝禁。而儒疏見格。旣是前所未有之事。儒生輩因此捲出。而臣獨晏然在職。則其於壞廉防何哉。陳章徑出。伏乞特遞臣職。以安私分。
정조 10년 · 강
承旨李東馨上疏辭職。賜例批。
정조 10년 · 강
持平金養根上疏辭職。賜批。
정조 10년 · 목
疏略曰。向來屛伏時恩點。已是格外。而今此衆棄中寵除。尤是過分。臣於甲午冬。待罪見職也。所陳所懷中。敢以極選經術。輔翼元良之意。粗擧其端。以冀睿學。不專以詞藻爲尙。而必從事於經術。鄕闇所致。不能宛轉於下語。憂愛之所切。全未覺察於觸忌。而謗議譁然。擧朝爲之代悚。伏荷 先大王。不但不賜 譴何。乃及以爲沖子陳勉。特下優答焉。不然。臣安得復有今日也哉。伊時駁正之論。至今追思。不覺顏騂。其所謂痴蠢闒茸。全無知識八箇字。適中臣病。何敢爲辨明之圖。而從古以來。安有聖人御世。而痴蠢闟茸。乃能廁跡於臺閣者哉。臣自來情悰。如是難冒。伏乞亟許鞶褫之恩焉。春宮邸下。册禮已擧。孝經載講。蒙養身敎。莫急於此日。在昔 皇朝。名臣霍韜進十三幅聖功圖。請勅下內侍謹厚人。時備太子觀玩。其言曰。雖太子未必講解文義。而觀於圖像。其所契悟。或愈於講說之煩。我 肅廟朝筵臣。又建請圖繪古人善行。進于春宮。以爲養正之資。今日又豈非前修進圖之會乎。批以。首陳事。言甚實切。當體念。附陳事。悉諭諸批。前望點下。蓋出愍爾以鄕闇坐罪。勿辭察職。
정조 10년 · 강
副修撰洪義浩疏陳兼銜應避。踏啓字。
정조 10년 · 강
召見惠堂徐有隣于誠正閣。
정조 10년 · 목
有隣啓言。昨日筵中。親承下敎。以江村失火民人奠接事。過勤聖慮。至及於家材之從長覓給。辦得無路。未免泯默而退。卽聞前戶判之言。則戶曹收稅所。有松雜木留置者。爲三千七十餘介云。三百餘戶燒燼。三千餘介材木。雖甚不足。抄出貧窮者。酌量分給。則可以及時結構。令漢城府抄出修成冊。送奉命所。待御史指揮。仍令戶曹郞廳。眼同分給。敎曰。前戶判之體予恤民之意。以收稅木。要令登筵指陳。極爲嘉尙。不負近日所知。依卿所奏。卽令戶郞。眼同分給後。木物數爻分給形止。開錄狀聞。御史處一體下諭。
정조 10년 · 강
以李漢昌爲禁軍別將。 口傳也。
정조 10년 · 강
遣吏郞。諸執事淸齋與否摘奸。
정조 10년 · 강
行召對于誠正閣。承旨李泰永。 玉堂申馥洪義浩。閣臣李崑秀。
정조 10년 · 강
命承旨李泰永。先遞差後禁推。
정조 10년 · 목
敎曰。 大享齋日視事。例不得取稟。而矇然入稟。雖因生疏。所重在焉。該房承旨先遞差後禁推。
정조 10년 · 강
府院前啓中瑩中物故停啓。
정조 10년 · 강
判下上言二十一度于各該司。
정조 10년 · 강
刑曹以擊錚人等原情回啓。